Projekts

**Piesārņoto un potenciāli piesārņoto vietu**

**apzināšanas un reģistrācijas noteikumi**

*Izdoti saskaņā ar likuma "*[*Par piesārņojumu*](https://likumi.lv/ta/id/6075-par-piesarnojumu)*"*

[*33. panta*](https://likumi.lv/ta/id/6075-par-piesarnojumu#p33) *trešo daļu un* [*34. panta*](https://likumi.lv/ta/id/6075-par-piesarnojumu#p34) *pirmo daļu*

**I. Vispārīgie jautājumi**

1. Noteikumi nosaka:

1.1. piesārņoto un potenciāli piesārņoto vietu apzināšanas metodes un kārtību, finansēšanas kārtību, kā arī datu apkopošanas un izmantošanas nosacījumus;

1.2. piesārņoto un potenciāli piesārņoto vietu reģistrācijas kārtību.

2. Piesārņoto un potenciāli piesārņoto vietu apzināšanu un sākotnējo novērtēšanu savā administratīvajā teritorijā organizē un veic pašvaldība sadarbībā ar Valsts vides dienestu. Aizsardzības ministrija apzina piesārņotās un potenciāli piesārņotās vietas savā valdījumā esošajās teritorijās.

3. Valsts vides dienests sniedz pašvaldībām visu tā rīcībā esošo informāciju par piesārņotajām un potenciāli piesārņotajām vietām attiecīgajā teritorijā.

4. Piesārņotās un potenciāli piesārņotās vietas apzina, veicot vietu apsekojumu un apkopojot dažādos informācijas avotos pieejamo informāciju par:

4.1. veiktajām izpētēm un to rezultātiem;

4.2. notikušajām saimnieciskajām darbībām, kuras varētu būt ietekmējušas augsnes, grunts un gruntsūdeņu kvalitāti;

4.3. teritorijas fizikāli ķīmiskajiem parametriem, kuri nosaka teritorijas jutīgumu pret piesārņojumu;

4.4. piesārņojuma mērogiem un bīstamību.

**II. Piesārņoto un potenciāli piesārņoto vietu reģistrēšana un informācijas aktualizēšana**

5. Pašvaldība savā teritorijā apzina piesārņotās un potenciāli piesārņotās vietas un veic to sākotnējo reģistrāciju valsts sabiedrības ar ierobežotu atbildību “Latvijas Vides, ģeoloģijas un meteoroloģijas centra” (turpmāk – centrs) uzturētajā Piesārņoto un potenciāli piesārņoto vietu datubāzē (turpmāk – datubāze). Lai novērstu datu dublēšanos, pašvaldība izvērtē iepriekš datubāzē reģistrētās vietas.

6. Pašvaldība, veicot piesārņoto un potenciāli piesārņoto vietu sākotnējo reģistrāciju, datubāzē norāda vismaz šo noteikumu 1. pielikumā noteikto informāciju.

7. Piesārņoto un potenciāli piesārņoto vietu sākotnējo reģistrāciju datubāzē veic pašvaldības atbildīgais darbinieks, kurš reģistrējas centra tīmekļvietnē tiešsaistes režīmā kā Vienotās vides informācijas sistēmas lietotājs.

8. Valsts vides dienests 10 darba dienu laikā pēc sākotnējās reģistrācijas datubāzē apstiprinot reģistrē pašvaldības sniegto informāciju par piesārņoto vai potenciāli piesārņoto vietu.

9. Datubāzē tiek pievienota arī šo noteikumu 4., 19. punktā un 2. pielikumā minētā informācija, kā arī citi dokumenti, ko pašvaldība vai Valsts vides dienests pievieno datubāzē. Datubāzē papildus pievienoto dokumentu ierobežotās pieejamības statusu nosaka pašvaldība vai Valsts vides dienests.

10. Ja pašvaldības sniegtajā informācijā par piesārņoto vai potenciāli piesārņoto vietu ir notikušas izmaiņas, pašvaldība elektroniski iesniedz izmaiņas datubāzē, ko apstiprina Valsts vides dienests.

**III. Piesārņoto un potenciāli piesārņoto vietu apzināšanas metodes un kārtība**

11. Centrs izstrādā metodes vienotu piesārņoto un potenciāli piesārņoto vietu apzināšanai un koordinē šo metožu izmantošanu.

12. Informācija par piesārņotajām un potenciāli piesārņotajām vietām var būt tieša un netieša:

12.1. netiešu informāciju par piesārņotajām un potenciāli piesārņotajām vietām iegūst no publikācijām, kā arī veicot iedzīvotāju, uzņēmēju un teritorijā strādājošo aptauju;

12.2. tiešu informāciju par piesārņotajām un potenciāli piesārņotajām vietām iegūst no šādiem avotiem:

12.2.1. vides statistikas pārskatiem, centra un Valsts vides dienesta pārskatiem un materiāliem, kā arī citu valsts un nevalstisko institūciju rīcībā esošajiem materiāliem un veiktajām izpētēm;

12.2.2. kartēm;

12.2.3. būvatļaujām un būvprojektu dokumentācijas;

12.2.4. pašvaldību lēmumiem, teritorijas attīstības plānošanas dokumentiem;

12.2.5. sadarbības teritorijas civilās aizsardzības plāniem.

13. Pašvaldība apkopo tiešo un netiešo informāciju par piesārņotajām un potenciāli piesārņotajām vietām savā administratīvajā teritorijā.

14. Analizējot tiešo informāciju par saimniecisko darbību un vides jutīguma parametrus, novērtē darbības, kuras izraisa piesārņojumu, darbības, kuras, pastāvot attiecīgajam ražošanas līmenim, var izraisīt piesārņojumu, kā arī darbības, kuras, ražojot noteiktu produkcijas apjomu un, izmantojot noteiktu tehnoloģiju, var izraisīt grunts, augsnes vai pazemes ūdeņu piesārņojumu. Šīs darbības var būt arī netieši saistītas ar ražošanas procesiem, to skaitā ar ķīmisko vielu un maisījumu uzglabāšanu, tirdzniecību un pārkraušanu.

15. Piesārņoto un potenciāli piesārņoto vietu apzināšanu iedala šādos posmos:

15.1. vāc un dokumentē vēsturisko informāciju par darbībām piesārņotajās un potenciāli piesārņotajās vietās;

15.2. analizē un dokumentē agrāk veikto izpēti par piesārņojuma ietekmi uz vidi rezultātus;

15.3. analizē un dokumentē ģeogrāfisko un ģeoloģisko informāciju, kas raksturo teritorijas jutīgumu pret piesārņojumu.

16. Novērtējot potenciāli piesārņoto vietu bīstamību, ņem vērā:

16.1. parametrus, kas raksturo tā objekta bīstamību, kura darbība radījusi potenciāli piesārņoto vietu (to skaitā ziņas par izmantotajām ķīmiskajām vielām un maisījumiem, atkritumiem, objekta darbības ilgumu, piesārņojuma emisijām);

16.2. potenciāli piesārņotās vietas vides jutīguma parametrus.

17. Apkopoto informāciju par potenciāli piesārņotajām vietām novērtē saskaņā ar šo noteikumu [3. pielikumu](https://likumi.lv/doc.php?id=55895#piel4).

18. Piesārņoto vietu apzināšanas gaitā novērtē:

18.1. piesārņojuma līmeni un apjomu, piesārņotās zonas izmēru, piesārņojošo vielu bīstamību, to migrētspēju, kā arī izvērtē, vai piesārņojošā darbība turpinās vai ir pārtraukta;

18.2. teritorijas pašreizējo izmantošanu, tās izmantošanas plānus, kā arī ietekmi uz cilvēku veselību un vidi.

19. Pašvaldība, atbilstoši Valsts vides dienesta lēmumam par nepieciešamību veikt papildu izpēti noteiktās potenciāli piesārņotās vietās, izvērtē piesārņoto vietu izpētes rezultātus un, pamatojoties uz šo noteikumu 20. punktā noteikto, kā arī izmantojot informāciju, kas apkopota atbilstoši šo noteikumu [1.](https://likumi.lv/doc.php?id=55895#piel1), [2.](https://likumi.lv/doc.php?id=55895#piel2)un [3. pielikumā](https://likumi.lv/doc.php?id=55895#piel3) norādītajam, var papildināt datubāzi ar papildu informāciju.

20. Pēc apzināšanas, atkarībā no iespējamā augsnes, grunts un pazemes ūdeņu piesārņojuma līmeņa un teritorijas jutīguma pret piesārņojumu, Valsts vides dienests piesārņotajai vietai piešķir attiecīgu kategoriju:

20.1. 1. kategoriju – ja vieta ir piesārņota un piesārņojuma līmenis ir augsts un negatīvā ietekme uz cilvēka veselību vai vidi ir liela, sasniegts vai pārsniegts normatīvajos aktos par augsnes un grunts kvalitātes normatīviem noteiktais piesardzības robežlielums (B vērtība) un teritorijas izmantošanu nepieciešams ierobežot vai pieņemt lēmumu par teritorijas sanāciju;

20.2. 2. kategoriju – ja vieta ir potenciāli piesārņota un piesārņojuma līmenis un ietekme uz cilvēka veselību vai vidi nav liela – nav sasniegts normatīvajos aktos par augsnes un grunts kvalitātes normatīviem noteiktais piesardzības robežlielums (B vērtība), bet iespējama negatīva ietekme uz vidi. Teritorijas piesārņojums ar pašreizējo nekustamā īpašuma lietošanas mērķi var ietekmēt cilvēka veselību vai vidi, un ir vajadzīga izpēte, lai novērtētu ietekmes mērogu, riska pakāpi un sanācijas nepieciešamību;

20.3. 3. kategoriju – ja vieta nav potenciāli piesārņota un izpētēs konstatēts, ka piesārņojušo vielu koncentrācija apsekotajā teritorijā nepārsniedz vides kvalitātes normatīvus un piesārņojums nevar ietekmēt cilvēka veselību vai vidi. Teritorija attīrīta, nav konstatētas grunti, augsni vai pazemes ūdeņus piesārņojošas saimnieciskās un citas darbības.

21. Valsts vides dienests par piešķirto kategoriju informē attiecīgo pašvaldību un datubāzē veic atbilstošu ierakstu.

22. Valsts vides dienests pārskata piesārņotajai vietai piešķirto kategoriju, ja saskaņā ar likumā "[Par piesārņojumu](https://likumi.lv/ta/id/6075-par-piesarnojumu)" noteikto ir saņemts pārskats par rezultātiem, kas apliecina, ka ir veikti nepieciešamie sanācijas pasākumi atbilstoši sanācijas uzdevumam un programmai, kas pieļauj piešķirtās kategorijas maiņu.

23. Ja Valsts vides dienests pieņem lēmumu par piesārņotās vietas kategorijas maiņu, tā mēneša laikā informē attiecīgo pašvaldību un izdara atzīmi datubāzē par piesārņotās vietas kategorijas maiņu.

24. Ja netiek mainīta piesārņotās vietas kategorija, bet ir veikti sanācijas pasākumi, Valsts vides dienests mēneša laikā informē attiecīgo pašvaldību un atbilstoši atjauno informāciju datubāzē par piesārņotajā vietā veiktajiem sanācijas pasākumiem.

25. Lēmumu par sanācijas veikšanu pieņem likumā "[Par piesārņojumu](https://likumi.lv/ta/id/6075-par-piesarnojumu)" noteiktajā kārtībā.

**IV. Piesārņoto un potenciāli piesārņoto vietu apzināšanas finansēšana**

26. Pašvaldība izvērtē iespēju piesārņoto un potenciāli piesārņoto vietu apzināšanu finansēt no pašvaldības rīcībā esošajiem dabas resursu nodokļa ieņēmumiem. Ja minētie līdzekļi nav pietiekami, lai segtu piesārņoto un potenciāli piesārņoto vietu apzināšanas izdevumus, pašvaldība sagatavo un iesniedz Vides aizsardzības fondā pieteikumu par nepieciešamo finansējumu.

**V. Datu apkopošanas un izmantošanas nosacījumi**

27. Lai izpildītu šos noteikumus, centrs un Valsts zemes dienests nodrošina savstarpējo informācijas apmaiņu, slēdzot divpusēju līgumu. Līgumā nosaka datu apmaiņas tehnoloģiju, biežumu un datu saturu.

28. Centrs Latvijas vides pārskatos publicē informāciju par piesārņotajām un potenciāli piesārņotajām vietām.

**VI. Noslēguma jautājums**

29. Atzīt par spēku zaudējušiem Ministra kabineta 2001. gada 20. novembra noteikumus Nr. 483 “Piesārņoto un potenciāli piesārņoto vietu apzināšanas un reģistrācijas kārtība” (Latvijas Vēstnesis, 2001, 171. nr., 2010, 115. nr.).

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards